KIRJALLINEN KYSYMYS P-1236/00

esittäjä(t): Giuseppe Nisticò (PPE-DE) neuvostolle

(10. huhtikuuta 2000)

Aihe: Lääkeyrtit ja -kasvit

Lääkeyrttejä käytetään ja väärinkäytetään erittäin laajalti, mutta niiden kaupan ja lääkkeeksi määräämisen valvonta on riittämätöntä. Niiden vaikutusten vuoksi, joita lääkekasveilla mahdollisesti on ihmisten terveyteen, olisi kiireellisesti luotava säännöstö tälle hyvin herkälle alalle.

Kuten kansainvälisestä tiedekirjallisuudesta on käynyt ilmi ja kuten myös Yhdysvaltojen ja Euroopan tiedotusvälineissä on kerrottu, jotkin ilman minkäänlaista lääkärin valvontaa käytetyistä lääkekasveista ovat johtaneet tuhansien ihmisten vakaviin, jopa kuolemaan johtaneisiin myrkytyksiin tai ei-toivottuihin ja myrkyllisiin sivuvaikutuksiin, jotka ovat olleet allergiantyyppisiä tai rasittaneet sydäntä ja verisuonia, munuaisia, keskushermostoa ja muita elimiä.

Näiden valmisteiden tuottajien ja myyjien ovelan ja pettävän mainonnan ansiosta on valitettavasti syntynyt käsitys, että koska yrtit ovat luonnontuotteita, ne ovat hyödyllisiä ja vaarattomia ja niillä ei ole myrkyllisiä vaikutuksia.

Lääkeyrttien valvomaton käyttö on vaarallista seuraavista syistä:

- luontaistuotekauppiaiden vapaasti myymissä valmisteissa olevien aktiivisten ainesosien pitoisuuksia ja/tai annostuksia ei ole riittävällä tavalla standardoitu, joten annoksen suuruudesta ei koskaan ole varmuutta

- ei ole tietoa siitä, onko tuotteessa esimerkiksi rikkaruohomyrkkyjä, torjunta-aineita, raskasmetalleja jne.

- vielä ei tiedetä tuotteiden kaikkia yhteisvaikutuksia muiden lääkkeiden tai ruoka-aineiden kanssa tai niitä vaikutuksia, joita aiheutuu eri yrttien sekoittamisesta keskenään, ja tämän vuoksi yrttien nauttimisesta voi seurata ei-toivottuja myrkyllisiä vaikutuksia

- on olemassa vaara, että tietämättömien ihmisten tehokkaiksi ja vaarattomiksi luulemien lääkekasvien vuoksi hylätään perinteiset hoidot, kuten syöpää ehkäisevät lääkkeet, millä on vakavia seurauksia terveydelle.

Kuluttajansuojaa tarvitaan seuraavista syistä:

- kuluttajille on tiedotettava lääkeyrttien tärkeimmistä ainesosista ja mahdollisista myrkyllisistä aineista

- kuluttajien on tiedettävä aineen tarkka annostus

- kuluttajille on kerrottava yrttien yhteisvaikutuksista muiden lääkkeiden tai ruoka-aineiden kanssa

- kuluttajille on kerrottava tärkeimpien ainesosien myrkyllisyydestä.

Mitä neuvosto aikoo tehdä kansalaisten terveyden suojelemiseksi? Aikooko se tarkistaa lääkekasvien kauppaa ja lääkkeeksi määräämistä koskevia sääntöjä tieteellisten tulosten perusteella? Aikooko se pyytää Euroopan lääkearviointivirastoa arvioimaan tietyistä kasveista ja yrteistä saatavissa olevat tiedot ja laatia suuntaviivat, joita tarvitaan näiden tällä hetkellä tuskin lainkaan valvottujen tuotteiden asianmukaiseen valmistukseen ja jakeluun?

Vastaus

(26. kesäkuuta 2000)

Neuvosto on arvoisan parlamentin jäsenen tavoin huolestunut lääkekasvien valvomattomasta käytöstä sekä kuluttajien suojelusta kyseisten tuotteiden väärinkäytön vaaroilta.

Tähän liittyen neuvosto antoi 20. joulukuuta 1995 päätöslauselman kasvipohjaisista lääkevalmisteista, jossa se kehotti komissiota kiinteässä yhteistyössä jäsenvaltioiden kanssa tutkimaan tässä yhteydessä esiintyviä ongelmia(1). Neuvosto ei ole saanut vielä komissiolta vastausta kehotukseensa.

(1) EYVL C 350, 30.12.1995, s. 6.